<classify> FEDHA kutoka Benki ya Dunia zitakapopatikana, zitasaidia kuweka mazingira mazuri na salama shuleni, hasa kwa watoto wa kike.Pia, zitawasaidia wanafunzi wanaoacha masomo kwa kuwapa fursa ya kupata elimu kwa njia mbadala.Fedha hizo zitasaidia kuongeza idadi ya shule kwa ajili ya watoto wa kike, kwa kujenga shule za bweni 26 zenye uwezo wa kuchukua wanafunzi 39,000 na shule za kutwa 1,000.Pia, zitatumika kwa ajili ya upanuzi wa shule kongwe 50 ili kuongeza nafasi za wanafunzi 100 wa kike kwa kila shule na kukamilisha maabara.Akizungumza jijini Dodoma wakati wa ziara katika Shule Sekondari ya Wasichana ya Msalato, Waziri wa Elimu, Sayansi na Tekinolojia, Profesa Joyce Ndalichako amesema ana matumaini kuwa Bodi ya Benki ya Dunia, itaidhinisha mkopo kwa ajili ya kutekeleza mradi huo.Profesa Ndalichako aliwashauri Watanzania kuzingatia uzalendo na kuweka maslahi ya taifa mbele katika utekelezaji wa mradi huo, unaofahamika kama Mradi wa Kuimarisha Ubora wa Elimu ya Sekondari nchini SEQUIP.Amesema, mradi huo utawanufaisha wanafunzi milioni 6 katika kipindi cha miaka 5 ijayo.Mradi huu utawanufaisha wavulana na wasichana, ambao kwa umuhimu mkubwa umelenga kusaidia kupanua upatikanaji wa elimu hususani kwa watoto walio mazingira hatarishi, kwa sababu kila siku inayopita watoto kutoka maeneo hayo wamekuwa wakikosa fursa ya kuendelea na masomo.Alisema inasikitisha kuona baadhi ya watu, wanasali kutaka Benki ya Dunia ikatae kutoa mkopo kwa Tanzania, wakati utawanufaisha ndugu na watoto wa ndugu zao. Hivyo, aliwataka watanzania kuwa wazalendo.Ni matumaini yangu kuwa Mradi wa Kuboresha Ubora wa Elimu ya Sekondari SEQUIP utapitishwa na Benki ya Dunia, kwa kuwa unakwenda kunufaisha wanafunzi zaidi ya milioni 6 nchini katika kipindi cha miaka mitano ijayo, kutokana na ongezeko la wanafunzi wanaomaliza darasa la saba na kujiunga na elimu ya sekondari amesema.Profesa Ndalichako amesema serikali imedhamiria kuboresha elimu ya sekondari katika mambo ambayo hayajadiliwa.Alisema pia serikali imeongeza bajeti ya elimu ya sekondari kwa asilimia saba.Akibainisha umuhimu wa mradi huo, Profesa Ndalichako amesema mradi huo utasaidia kukidhi mahitaji ya watoto na kutimiza ahadi za serikali chini ya Malengo ya Maendeleo Endelevu.Alisema mradi huo unatoa fursa ya kuzingatia ubora. Alisema serikali ilifanya utafiti na kuja na vipaumbele, kwa kushirikisha asasi za kiraia na wadau wengine ili kukidhi uboreshaji wa sekta ya elimu na kuwa na tija.Mradi huo unatekelezwa ili kukabiliana na ongezeko la wanafunzi, mradi huu unaenda kuongeza idadi ya shule kwaajili ya watoto wa kike kwa kujenga shule za bweni 26 zenye uwezo wa kuchukua wanafunzi 39,000 na shule za kutwa 1,000, upanuzi wa shule kongwe 50 ili kuongeza nafasi za wanafunzi 100 wa kike kwa kila shule na kukamilisha maabara amesema.Profesa Ndalichako alisema mradi huo, utashughulikia changamoto katika sekta ya elimu, kwa kuhakikisha wanafunzi wanakuwa shuleni, kwa kuweka mazingira na program salama shuleni.Alisema mradi pia utasaidia wanafunzi wanaoacha masomo, kwa kuwapa fursa ya kupata elimu kwa njia mbadala, kwa kuongeza idadi ya shule za sekondari karibu na jamii na kuhakikisha vifaa, miundombinu, walimu, vitabu na vifaa vya kujifunzia vinapatikana.Pia mradi huo utasaidia juhudi za serikali za kuhakikisha kuwa tunatoa fursa ya elimu kwa watoto wa Tanzania, utaimarisha mfumo wa utoaji elimu kwa njia mbadala AEP utakaohakikisha wanafunzi wote wanapata fursa ya elimu kupitia njia mbadala yaani elimu nje ya mfumo rasmi alisema.Mradi huo pia utachagiza ubunifu na tekinolojia ili kuondoa tatizo la kusoma masomo ya msingi, kuandaa wanafunzi kwa masomo na kukuza stadi. Profesa Ndalichako alisema mradi huo pia utapunguza tatizo la wanafunzi kuacha masomo.Alisema kuwa asilimia 5.7 ya wanafunzi, wanaacha shule kwa matatizo mbalimbal ikiwemo ujauzito.Pia alisema kuwa kuna asilimia kubwa ya wavulana wanaacha shule kwa ajili ya shughuli za kiuchumi. Profesa Ndalichako aliwataka wanafunzi wa shule hiyo ya Msalato, kusoma kwa bidhii na kuwa wazalendo kwa nchi na serikali, ambayo imewekeza katika sekta ya elimu kwa manufaa ya kizazi kijacho.Wiki hii Benki ya Dunia iliahirisha kupiga kura ya kuikopesha Tanzania Dola za Marekani milioni 500 kwa ajili ya sekta ya elimu nchini.Inadaiwa Benki hiyo, imechukua hatua hiyo, baada ya baadhi ya wanaharakati na baadhi ya viongozi wa upinzani wa Tanzania, kuiandikia barua benki hiyo na kuiomba kuahirisha kuipatia Tanzania dola hizo milioni 500 za mkopo, kwa madai kuipa mkopo huo Tanzania ni kuwanyima haki wanafunzi wa kike, ambao wamezuiliwa kusoma huku wakiwa na ujauzito kwenye shule za Tanzania.Katika barua hiyo, wanaharakati na wanasiasa hao, walidai kuwa serikali imewanyima haki wanafunzi wajawazito kusoma na badala yake inawahamasisha wanawake kuzaa kwa kadri ya uwezo wao ili kuongeza idadi ya watu wa Tanzania.  <topic>: kitaifa 